Poliția locală ar fi folosită de Clotilde Armand pentru a-și urmări oponenții politici
- Moraru Iulia
- 2 martie 2024, 17:10
Poliția locală a Sectorului 1 ar fi angrenată în monitorizarea contracandidaților primarului Clotilde Armand prin intermediul unui sofisticat sistem de supraveghere video, reiese dintr-o conversație purtată de doi funcționari publici ai primăriei.
Mai surprinzător este faptul că în 2020, Clotilde Armand își amintea cu amărăciune cum fosta administrație a folosit același aparat al Poliției locale pentru a o urmări la protestele din 2017, desfășurate în Piața Victoriei.
Poliția locală din Sectorul 1, sub controlul politic al lui Clotilde Armand
Se pare că Poliția locală ar fi implicată în supravegherea activităților lui George Tuță, membru al partidului liberal, care și-a declarat intenția de a candida pentru funcția de primar al Sectorului 1.
"Cică poliția locală monitorizează toate mișcările prin sistemul video. Să vadă ce face și unde se duce Tuță cu gașca", se arată în discuția celor doi angajați, intrată în posesia Gândul.
În această discuție, Poliția Locală este acuzată că, în loc să-și îndeplinească responsabilitatea de a asigura siguranța cetățenilor, ar fi focalizată asupra monitorizării mișcărilor principalului contracandidat al lui Clotilde Armand.
Șef din Poliția locală Sector 1, acuzat de mai multe fapte penale
Încă din decembrie 2023, DNA a emis un comunicat de presă dezvăluind că Gabriel Ovidiu Iordan, care deținea funcția de coordonator al Compartimentului Administrativ în cadrul Poliției Locale Sector 1, a recunoscut că este vinovat de săvârșirea mai multor infracțiuni.
Printre acestea se numără participația improprie la abuz în serviciu, fals în înscrisuri sub semnătură privată în formă continuată, fals intelectual și uz de fals.
Recent, Gabriel Ovidiu Iordan a fost condamnat la doi ani și opt luni de închisoare cu suspendare pentru aceste fapte.
Clotilde Armand își face campanie electorală alături de poliție
Primărița Sectorului 1 își utilizează resursele Poliției Locale și pentru a o însoți în vizitele efectuate în blocurile din zonă, unde își desfășoară campania electorală.
Recent, Clotilde Armand a fost observată într-o scară de bloc din apropierea Gării de Nord, promovând serviciile medicale ale Centrului Caraiman.
Aceasta a fost surprinsă bătând la ușa locuințelor, concentrându-se în special pe adresele în care locuiesc persoane în vârstă, pentru a le povesti despre serviciile oferite de centrul respectiv.
Primărița Clotilde Armand este însoțită de un polițist local. Adesea, acesta sună direct la ușile locuințelor și facilitează accesul în aceste scări, deși acestea sunt proprietăți private.
"Nu are voie să intre pe aceste proprietăți. Credeam că dânsa este mai educată, fiind din Franța", spune Radu Opaina, reprezentant al Asociațiilor de Proprietari din România.